แนวโน้มการลงทุนตลาดทองคำสัปดาห์หน้า
แนวทางการลงทุนในทองคำสัปดาห์หน้าโดย บล.โกลเบล็ก
1 พ.ย. 2558

นายสุทธิพงษ์ ศรีพรประเสริฐ นักวิเคราะห์การลงทุน บล.โกลเบล็ก เปิดเผยถึงแนวทางการลงทุนในทองคำสัปดาห์หน้า ราคาทองคำเริ่มทรงตัวในลักษณะพักตัวออกข้างหลังปรับลงอย่างต่อเนื่องจากแรงขายทำกำไรในช่วงก่อนหน้า  ส่วนปัจจัยที่มีผลกระทบต่อทองคำ ได้แก่ นายมาริโอดรากีประธานธนาคารกลางยุโรป (ECB)  เผยว่าจะยังคงวงเงินซื้อพันธบัตรตามมาตรการผ่อนคลายเชิงปริมาณ (QE) ที่ระดับ 6 หมื่นล้านยูโรต่อเดือนและอาจตัดสินใจขยายเวลาการใช้มาตรการ QE ให้นานกว่าเดือนก.ย.59 รวมถึงธนาคารกลางจีนประกาศปรับลดอัตราดอกเบี้ยเงินกู้และเงินฝากระยะเวลา 1 ปี ลง 0.25% และได้ปรับลดสัดส่วนการกันสำรอง (RRR) ของธนาคารพาณิชย์ลง 0.5% เพื่อกระตุ้นเศรษฐกิจที่ชะลอตัวซึ่งได้ส่งผลให้ค่าเงินดอลลาร์แข็งค่าขึ้นต่อเนื่องเป็นปัจจัยกดดันทองคำ                       
อย่างไรก็ตาม คณะกรรมการเฟดมีมติคงอัตราดอกเบี้ยในช่วง 0-0.25% ต่อไปด้วยคะแนนเสียง 9-1 ในการประชุมช่วงวันที่ 27-28 ต.ค.ที่ผ่านมา  พร้อมกับส่งสัญญาณพิจารณาการปรับขึ้นอัตราดอกเบี้ยในการประชุมครั้งต่อไปช่วงวันที่ 15-16 ธ.ค.จากแถลงการณ์ของเฟดในเชิงหนุนการปรับขึ้นดอกเบี้ยได้สนับสนุนกระแสคาดการณ์ของตลาดเกี่ยวกับการปรับขึ้นอัตราดอกเบี้ยภายในปีนี้ ซึ่งจะสร้างแรงกดดันต่อราคาทองคำ
ดังนั้น ประเมินราคาทองโลกด้านเทคนิคราคาทองพักตัวลงมาต่ำกว่าแนวรับเส้น 5 วันที่เริ่มตัดเส้น 10 วันลงมาเกิดเป็นสัญญาณ DEAD CROSS ระยะสั้น + ค่าสัญญาณทางเทคนิคที่เป็นลบ ส่งผลให้ราคาทองมีแนวโน้มปรับตัวลงต่อ อย่างไรก็ตามแนวเรียงตัวขาลงของแท่งเทียนอยู่ในช่วงแขนของรูปแบบ BULLISH FLAG ซึ่งจะช่วยลดแรงถ่วงให้ดัชนีปรับลงไม่แรงมาก และเป็นการปรับลงมาสร้างฐานเพื่อรอฟื้นตัวขึ้นรอบใหม่ตามรูปแบบและกลับมาอยู่ในแนวโน้มขึ้นเดิมก่อนหน้า โดยให้แนวรับ 1,140 – 1,135 เหรียญ/ทรอยออนซ์ และแนวต้าน 1,195-1,200 เหรียญ/ทรอยออนซ์